b"\n_START_ARTICLE_\nRectoria de Montferri\n_START_SECTION_\nDescripci\xc3\xb3\n_START_PARAGRAPH_\nLa rectoria est\xc3\xa0 situada al carrer Major, formant una petita pla\xc3\xa7a amb una de les seves fa\xc3\xa7anes. \xc3\x89s de planta rectangular i t\xc3\xa9 coberta de teula a dues vessants, perpendiculars a la l\xc3\xadnia de fa\xc3\xa7ana. L'edifici consta de planta baixa, pis i golfes, expressats en la fa\xc3\xa7ana principal per obertures sim\xc3\xa8triques, actualment modificades a la part baixa. Del conjunt s\xc3\xb3n remarcables la porta d'acc\xc3\xa9s, amb brancals de pedra, i les obertures de les golfes, d'arc de mig punt, disposades en tres grups de dos. L'edifici es troba arrebossat i pintat.\n_START_SECTION_\nHist\xc3\xb2ria\n_START_PARAGRAPH_\nLa casa rectoral de la parr\xc3\xb2quia de Sant Bartomeu de Montferri es troba a la pla\xc3\xa7a Major del poble, al costat de l'esgl\xc3\xa9sia. Ha rebut tradicionalment el nom de L'Abadia. L'edifici apareix documentat per primera vegada el segle XV, tot i que \xc3\xa9s possible que el seu origen dati d'\xc3\xa8poca anterior."